钦定古今图书集成/明伦汇编/官常典/第358卷 > 王学曾 徐杰
## 钦定古今图书集成/明伦汇编/官常典/第358卷 > 王学曾 徐杰

按《明外史》本传：“学曾，字唯吾，南海人。万历五年进士。
授醴陵知县，调崇阳，擢南京御史。时吏民有罪，辄遣
官校逮捕，学曾疏请止之，不纳。十三年，慈宁宫成，诸
督工内侍俱荫锦衣，学曾论其太滥，且劾工部尚书
杨兆谀謟中官，兆惶恐引罪。已，言龙江关密迩芜湖，
芜湖已征税，龙江不宜复征。”格不行。光山牛产一犊
若麟，有司欲以闻，巡抚臧惟一不可。帝命礼部征之。
尚书沈鲤谏，惟一亦疏论，不听。学曾抗言：“麟生牛腹，
次日即毙，则祥者已不祥矣。不祥之物，所司未尝上
闻，陛下何自闻之？毋亦左右小人以奇怪惑圣心也。
今四方灾旱，老稚流离，啼饥号寒之声；陛下不闻北
敌枭张，士卒困苦，呻吟嗟怨之状；陛下不闻。宗室贫
穷，饔飧弗给，愁困涕洟之态，陛下不闻，而独已毙之。
麟闻彼为左右者，岂诚忠于陛下乎？愿收还成命。内
臣语涉邪妄者，即严斥之。”帝责其要名沽直，降兴国
判官。时御史蔡时鼎亦以言获罪。南京御史王藩臣、
给事中王嗣美等交章救两人。帝怒，夺俸一级。学曾
累迁南京刑部主事，召为光禄丞。与少卿徐杰合疏
争“三王并封”，忤旨，皆削籍。后数年，吏部尚书蔡国珍
疏请起用，不纳。卒于家。杰，新建人。隆庆五年进士。由
龙游知县入为御史。擢官光禄。熹宗时，赠学曾太仆
少卿，杰太常少卿。

===何选===按《明外史》本传：“选字靖卿，宛平人。万历十一年进士。
除南昌知县，征授御史。廷臣争国本，多获谴。选语郑
贵妃弟国泰，令以朝野公论郑氏祸福，恳言于贵妃，
俾妃自请。国泰犹豫，选厉色责之曰：‘若不及今，为身
家计，吾侪群击之，悔无及矣’。国泰惧，乃入告于妃，且
疏请早定，以释危疑。帝意不怿，已知出选指，深衔之。”
未几，吏部拟调验封员外郎邹元标于文选疏六日
不下，选以为言。帝忆前事，谪湖广布政司照磨。稍迁
南京通政司经历。刑部缺员外郎，吏部拟用选。帝憾
未释，谓特降官不当推举，切让尚书孙丕扬等，谪文
选郎中冯生虞、员外郎冯养志等极边，而斥选为民。
以阁臣言稍宽，生虞、养志等，罚南京给事中任彦蘗
抗章论救，语侵阁臣。帝复怒，谪彦蘗于外生虞，仍以
杂职调边方。旋以言官论救，并斥彦蘗为民。于是御
史许闻造上言：“陛下顷岁以来，谓公忠为比周，谓论
谏为激扰。诎铨衡之所贤，挠刑官之所执。光禄、太仆
之帑，括取几空；中外大小之官，悬缺不补。敲扑遍于
宫闱，桁杨接于道路。论救忠良，则愈甚其罪；谏止贡
献，则愈增其额。奏牍沉阁而莫稽，奄寺纵横而无忌。
今欲摘陈一事，则虑陛下益甚其事；欲摘救一人，则
虑陛下益罪其人。陛下执此以拒建言之臣，诸臣因
此而塞进言之路。迩年以来，诸臣謇谔之风，视昔大
沮矣。”不报。生虞，大足人。彦蘗，任城人。天启中赠选光
禄少卿，生虞太常少卿。